Как Тръмп засенчи Великден – Барикада
Вместо да броят колко остава до Възкресението Христово, много западни медии в последните дни брояха колко остава до третата световна война, която се очакваше да пламне на Корейския полуостров с превантивен удар на САЩ по ядрено-ракетните инсталации на Северна КореяДоналд Тръмп очевидно е доволен от военните си подвизи напоследък. Снимка: NBC NewsЦелият свят вече трепери от новия планетарен гръмовержец Доналд Тръмп. Като започна с ракети по Сирия и продължи със „супербомба” по Афганистан, сякаш вече на всички изглеждаше логично, че непременно ще изпълни заканата си и ще нанесе „превантивен” военен удар и по Северна Корея, която според него „си търси белята” със своята ядрена и ракетна програма. Дори обичайната предвеликденската сладникавост не успя тази година да се разлее из западните медии, до една обзети от трескаво очакване на трета световна война. Особено се постара американският телевизионен канал NBC News, който беше насрочил и дата за апокалипсиса. По незнайно какви свои „източници” телевизията беше „установила”, че официален Пхенян се кани да отбележи с нов ядрен опит навършващата се днес, на 15 април, 105-та годишнина от рождението на Ким Ир Сен, основател на Корейската народнодемократична република (КНДР) и дядо на сегашния ѝ водач Ким Чен Ън. Според същата NBC това щяло да бъде използвано от Тръмп като повод за прословутия „превантивен” удар по ядрените и ракетни инсталации на КНДР. Ударът щял да бъде отправен от тъкмо стигналия до Корейския полуостров самолетоносач „Карл Винсън”, предвождащ цяла армада американски военни кораби. Северна Корея не се поколеба да се включи в нажежаването на риториката с твърди отговори на свои висши представители, които един след друг декларираха, че страната им не се бои от заплахите и е готова за война, но вината за нея ще е изцяло на САЩ. Изявления в такъв дух направи първо говорител на севернокоройското външно министерство. После подробно интервю със същата позиция даде пред Асошиейтед прес зам.-външният министър на КНДР Хан Сон Рел. След това генералният щаб на Корейската народна армия вдигна градуса с декларация, в която уточни, че севернокорейският ответен удар ще е по американските военни бази в Южна Корея, по резиденцията на южнокорейския президент и по „Карл Винсън”. Накрая на днешния военен парад в чест на 105-ата годишнина на Ким Ир Сен вторият човек в партийната йерархия на КНДР Чое Рьонг Хае държа патриотична реч, в която провъзгласи, че страната му е „готова да отговори на всяка ядрена атака със същите средства”. Над 200 чуждестранни журналисти бяха поканени от севернокорейските власти специално за тържествата и за днешния празник, известен в КНДР като „Ден на слънцето”. Кореспондентите изгледаха, заснеха и предадоха за своите медии картина от впечатляващия военен парад, на който домакините показаха мощна бойна техника, в която експертите разпознаха междуконтинентални ракети и ракети за изстрелване от подводници. Показаната на парада в Пхенян бойна техника накара експертите да говорят за севернокорейски междуконтинентални ракети и за ракети за изстрелване от подводници. Снимка: EFEНо предсказваният от NBC News ядрен опит не беше извършен. След което световната общественост беше успокоена от ново „разкритие” на друга американска месия – Асошиейтед прес. Позовавайки се на „високопоставени източници”, АП оповести, че американското правителство засега няма намерение да нанася военен удар по Северна Корея, но ще засилва натиска срещу нея за прекратяване на ядрената и ракетната ѝ програма, като ще разчита за това и на подкрепата на Китай. Няма начин да закъснеят коментарите, че само демонстрираните от Тръмп военни мускули от Сирия през Афганистан и до „Карл Винсън” са разколебали Пхенян да пусне ядрена гъба в чест на дядовия юбилей на президента си. И че направилият така Америка отново велика господар на Белия дом вече е господар и на планетата, взел страха на всички злодеи – от Башар Асад пред талибаните та до младия Ким… Любопитна версия се промъкна междувременно в руския вестник „Известия” (да не забравяме, че Русия наред с Китай има обща граница с КНДР и следи с повишен интерес ставащото на Корейския полуостров). Константин Асмолов, научен сътрудник от Центъра за корейски изследвания към Института за Далечния изток на Руската академия на науките, казва пред „Известия”, че допуска да наблюдаваме в момента версия на Карибската криза от 1962-ра. Тогава светът стига до ръба на ядрен сблъсък между СССР и САЩ, но преодоляването му пък води до идеята за „разведряването” и сътрудничеството между свърхсилите. „Много се надявам да сме свидетели на аналог на Карибската криза от 1962 г. САЩ ще почувстват приближаването на апокалипсиса и ще решат, че не им трябва втора корейска война, плавно преминаваща в трета световна. Впрочем, севернокорейците и китайците вече предложиха много разумна формула за „взаимно замразяване” – КНДР замразява своята ракетно-ядрена програма, а САЩ спира да провежда ежегодните си мащабни учения съвместно с Южна Корея, на които се тренира за превземане на Северна Корея,” обяснява Асмолов. Дали наистина след сегашната ескалация около Северна Корея ще се завие отново към дипломацията по „карибски“ модел и кой на кого е взел страха, тепърва ще видим. Но освен, че Пхенян не направи хипотетичния си ядрен опит, от Южна Корея пък спешно се евакуират семействата на американските военнослужещи и на американските дипломати там и дори част от персонала на посолството на САЩ… В цялата суматоха из големите медии изобщо не се появи въпросът откъде-накъде Тръмп реши да упражнява своята войнственост с хвърляне на „супербомба“ в Афганистан – уж, общо взето, също суверенна държава. „Пропусната“ бе и забележката на Едуард Сноудън в Туитър, че унищожените сега от „супербомбата“ тунели на терористите са финансирани през 80-те именно от САЩ, които тогава подкрепят муджехидините в битките им срещу съветските войски в Афганистан. Кому са нужни тези подробности, когато Тръмп прави Америка отново велика, засенчвайки Великден и дори „Деня на слънцето“ в КНДР…